b'\n_START_ARTICLE_\nPasvalio Petro Vilei\xc5\xa1io gimnazija\n_START_SECTION_\nIstorija\n_START_PARAGRAPH_\n1922\xc2\xa0m. pasvalie\xc4\x8diai pradeda siekti \xc4\xafkurti Pasvalyje vidurin\xc4\x99 mokykl\xc4\x85. Kunigo P. Remiazo iniciatyva suburtas komitetas, auk\xc5\xa1tesniajai mokyklai \xc4\xafkurti. Steigimo darbo \xc4\x97m\xc4\x97si \xc5\xbeymus pedagogas Juozas Avi\xc5\xbeonis. 1922\xc2\xa0m. gegu\xc5\xbe\xc4\x97s m\xc4\x97n. \xc5\xa0vietimo ministras sutiko leisti \xc4\xafkurti Pasvalyje mokykl\xc4\x85, kuri\xc4\x85 i\xc5\xa1laikyt\xc5\xb3 visuomen\xc4\x97. Mokyklos direktoriumi tapo jos \xc4\xafk\xc5\xabr\xc4\x97jas J. Avi\xc5\xbeonis. \xc4\xaekurta keturklas\xc4\x97 vidurin\xc4\x97 mokykla su amat\xc5\xb3 ir komercijos kryptimis. 1922\xc2\xa0m. rugs\xc4\x97jo 1 d. \xc4\xafvyko i\xc5\xa1kilmingas specialiosios mokyklos atidarymas. Mokyklos materialin\xc4\x97 pad\xc4\x97tis buvo sunki, tad J. Avi\xc5\xbeonis ir vals\xc4\x8diaus savivaldyb\xc4\x97 \xc4\xafk\xc5\xabr\xc4\x97 visuomenin\xc4\x99 organizacij\xc4\x85\xc2\xa0\xe2\x80\x93 \xe2\x80\x9e\xc5\xa0viesos draugij\xc4\x85\xe2\x80\x9c, kuri remt\xc5\xb3 mokykl\xc4\x85 materialiai._NEWLINE_1926\xc2\xa0m. Pasvalio kra\xc5\xa1to visuomenei kilo sumanymas pertvarkyti Pasvalio vidurin\xc4\x99 speciali\xc4\x85j\xc4\x85 mokykl\xc4\x85 \xc4\xaf auk\xc5\xa1tesni\xc4\x85j\xc4\x85 komercin\xc4\x99. Sudarytas komitetas Pasvalio auk\xc5\xa1tesniajai komercijos mokyklai kurti. 1931\xc2\xa0m. mokykloje mok\xc4\x97si apie 200 mokini\xc5\xb3, dirbo 14 mokytoj\xc5\xb3. Buvo atidaryta septintoji, o po met\xc5\xb3 ir a\xc5\xa1tuntoji klas\xc4\x97s. 1933\xc2\xa0m. bir\xc5\xbeelio 15 d. Pasvalio auk\xc5\xa1tesnioji komercin\xc4\x97 mokykla i\xc5\xa1leido pirm\xc4\x85j\xc4\x85 abiturient\xc5\xb3 laid\xc4\x85._NEWLINE_1934\xc2\xa0m. bir\xc5\xbeelio 15 d. \xc5\xa1vietimo ministro Juozo Tonk\xc5\xabno \xc4\xafsakymu mokyklai suteiktas Petro Vilei\xc5\xa1io vardas. 1935\xc2\xa0m. rugs\xc4\x97jo 15 d. \xc4\xafvyko i\xc5\xa1kilmingas mokyklos r\xc5\xabm\xc5\xb3 atidarymas (in\xc5\xbe. Karolis Reisonas) ir atidengtas skulptoriaus Vinco Grybo sukurtas paminklas Petrui Vilei\xc5\xa1iui. I\xc5\xa1kilm\xc4\x97se dalyvavo ir jo s\xc5\xabnus Vytautas Vilei\xc5\xa1is._NEWLINE_1956\xe2\x80\x931962\xc2\xa0m. pl\xc4\x97tojamas gamybinis mokymas. Mokykla gars\xc4\x97jo savo laim\xc4\x97jimais ne tik savo rajone, bet ir visoje respublikoje. 1971\xc2\xa0m. pastatytas bendrabutis._NEWLINE_1970\xe2\x80\x931971\xc2\xa0m. mokykla prad\xc4\x97jo dirbti pagal nauj\xc4\x85 kabinet\xc5\xb3 sistem\xc4\x85, \xc4\xafrengta 15 nauj\xc5\xb3 kabinet\xc5\xb3, \xc4\xafsigyta daug mokslo priemoni\xc5\xb3, mokyklinio inventoriaus. 1973\xc2\xa0m. baigta statyti sporto sal\xc4\x97, valgyklos priestatas. Mykolui Kar\xc4\x8diauskui pasi\xc5\xablius, 1975\xc2\xa0m. spalio 18 d. \xc4\xafkurta ma\xc5\xbeoji paveiksl\xc5\xb3 galerija. Galerijoje yra 193 \xc4\xafvairi\xc5\xb3 dailinink\xc5\xb3 k\xc5\xabriniai._NEWLINE_1989\xc2\xa0m. mokyklai gr\xc4\x85\xc5\xbeintas Petro Vilei\xc5\xa1io vardas. Nuo 1992\xc2\xa0m. veikia mokyklos istorijos muziejus. Atviriau bendraujama ir bendradarbiaujama su visuomene, su mokslininkais, menininkais, baigusiais \xc5\xa1i\xc4\x85 mokykl\xc4\x85. 1996\xc2\xa0m. gegu\xc5\xbe\xc4\x97s 30 d. \xc5\xa1vietimo ir mokslo ministerijos nutarimu, mokyklai suteiktas realinio profilio gimnazijos statusas. 1996\xc2\xa0m. sausio 15 d. \xc4\xafkurta Vilei\xc5\xa1ie\xc4\x8di\xc5\xb3 organizacija, leid\xc5\xbeiamas laikra\xc5\xa1tis. 1996\xc2\xa0m. \xc4\xafkurtas P. Vilei\xc5\xa1io fondas._NEWLINE_Nuo 1997\xc2\xa0m. vyko paruo\xc5\xa1iamasis darbas, o 2000\xc2\xa0m. mokyklai patvirtintas gimnazijos statusas.\n_START_SECTION_\nMokytojai\n_START_PARAGRAPH_\nMokykloje dirbo daug \xc5\xbeymi\xc5\xb3 pedagog\xc5\xb3: Jonas Lau\xc5\xbeikas, Antanas Ju\xc5\xa1ka, Juozas Vel\xc5\xbeys, Halina Korsakien\xc4\x97, Benediktas Kazlauskas, Kazys Masili\xc5\xabnas, kun. Petras Remiazas ir Vytautas Bal\xc4\x8di\xc5\xabnas, Kazys Barauskas, Napalis Grygas, D. Pranas Gird\xc5\xbeius, Vaclovas Baravykas, Vladas Klusis, Dovydas Kir\xc5\xa1onas, Antanas Musteikis, \xc4\x8ceslovas Kontrimas, Jonas Povilonis, Vytautas Vajega, Kazys \xc5\xa0imkevi\xc4\x8dius, Albertas Zubras-Zemribas, Stepas Noreika, Antanas Vadapalas, Stasys Linkevi\xc4\x8dius, Romualdas Jacinkevi\xc4\x8dius, Nijol\xc4\x97 Jack\xc5\xabnien\xc4\x97, Katryna Naktinyt\xc4\x97, Aldona Ma\xc4\x8diukien\xc4\x97, Ona Macait\xc4\x97, Emilija Lelyt\xc4\x97, Juozas Dulskis, Bronius Bagdonavi\xc4\x8dius, Birut\xc4\x97 Petronien\xc4\x97, Vytautas Kanapeckas, Elena Kupryt\xc4\x97, Romualdas Paskevicius, Ona Pransk\xc5\xabnait\xc4\x97, Rimantas Indri\xc5\xa1ionis.\n_START_SECTION_\nGimnazijos dalyvavimas \xc5\xa1vietimo veikloje\n_START_PARAGRAPH_\n2007\xc2\xa0m. baland\xc5\xbeio 4-6 d. gimnazijoje \xc4\xafvyko LitBo\xe2\x80\x9940 40-oji biologijos olimpiada.'